Хлёдвіг

**Хлёдвіг**, **Лодвік**, **Людвік** (*Людзьвік*) — мужчынскае імя і вытворнае ад яго прозьвішча, ад якіх пайшло імя Людвіг і ягоныя вытворныя.

## Паходжаньне

Хлодвіг, Лодвіг або Людвік, пазьней Людвіг (Chlodwig, Lodvigus, Lodwich, Ludvicus, Ludwig) — імя германскага паходжаньня. Іменная аснова хлод- (лод-, лот-) (імёны ліцьвінаў Лодальд, Лодвін, Лодар; германскія імёны Lodoald, Lodwin, Loder) паходзіць ад германскага hluþa, hluda 'слаўны', а аснова -віг- (-вік-) (імёны ліцьвінаў Вігунт, Вігмонт, Гоўдвік; германскія імёны Wigunt, Wigmont, Goldwig) — ад гоцкага і германскага wigs 'вайна, бойка'.

Этымалягічны слоўнік старапольскіх асабовых імёнаў, выдадзены Польскай акадэміяй навук, адзначае гістарычнае бытаваньне ў Польшчы германскага імя Łodwik (Łodwig, Lodwig, Lodwik, Lodewicus, Lodwich, Ludewicus, Ludewig, Ludwig, Ludwik, Ludwich).

У 1637 годзе ў Каралявецкім унівэрсытэце навучаўся *Zacharias Ludwich, Regiomontanus Prussus*, у 1642 годзе — *Michael Ludovici, Sestensis Prussus*, у 1656 годзе — *Johannes Ludovicus, Memelensis Borussus*.

Варыянты імя ў гістарычных крыніцах: *Joannis Lodwik duces Swirenenses* (22 чэрвеня 1463 году); *Nos Lodwig [s] [[Гасьцейка|Hosticowicz]] palatinus Trocensis, generalis marschalcus terrae Lithuania* (7 ліпеня 1473 году); *земянин дорогицкии, на имя Лодвикъ Яновичъ… и Людвика… тот Лодвикъ… того Людвика… его брату Лодвику… тот Лодвик* (19 красавіка 1494 году); *Петръ, а Ондреи, а Болко, а Лодвикъ, а Юри, а Размыслъ Михаиловичы Свирские* (20 жніўня 1516 году); *Томъко Лодвикович*, *Лодвикъ Михаиловичъ* (1528 год), *на потомъковъ небощыка Михел Шписовых, Лодвика Пробера а на Ергаръта, а на Яронима* (11 верасьня 1532 году); *на князя Лодвика Михаиловича Свирского* (9 лютага 1536 году); *на князя Лодвика а князя Юря Михайловича Свирскихъ* (15 верасьня 1547 году); *u Chloda, bratha [[Герман (імя)|Hermanowego]], ziemyanyna powyathu Nowogrodzkiego* (1552—1555 гады); *Князь Лодвикъ Свирский… оный Людвикъ* (6 лютага 1555 году); *Барътломеи Людъвикъ* (1565 год); *Болтромей Томкевичъ Лодвикъ*, *Матей зь Лодвиковъ*, *Захарыяшъ Лодвиковичъ*, *Бартошъ Лодвиковичъ* (1567 год); *Łodwikowszczyzna* (1744 год); *Stefan Ludwikowicz* (1764 год); *Teodora Ludźwik* (1794 год); *Felicjanna Ludwikiewicz* (1815 год).

## Носьбіты
Каралі з дынастыі мэравінгаў:
* Хлёдвіг I (466—511)
* Хлёдвіг II (639—657)
* Хлёдвіг III (690—694)

Іншыя:
* Лодвік (Людвік) Янавіч — дарагічынскі зямянін, які ўпамінаецца ў 1494 годзе
* Лодвік (Людвік) Міхайлавіч Сьвірскі — літоўскі князь, які ўпамінаецца ў 1516—1555 гадох
* Томка Лодвікавіч — ашмянскі баярын, які ўпамінаецца ў попісе войска Вялікага Княства Літоўскага 1528 году
* Лодвік Міхайлавіч — крэўскі баярын, які ўпамінаецца ў попісе войска ВКЛ 1528 году
* Балтрамей Тамкевіч Лодвік — ашмянскі баярын, які ўпамінаецца ў попісе войска ВКЛ 1567 году
* Захарыяш і Барташ Лодвікавічы — баяры Дарагічынскага павету Падляскага ваяводзтва, якія ўпамінаюцца ў попісе войска ВКЛ 1567 году
* Хлёдвіг Гогэнлёэ — нямецкі палітык, райхсканцлер Нямецкага Райху

Людвігі і Людвікевічы — літоўскія шляхецкія роды.

На 1909 год назву Людвікова (Людвікава, Людзьвікова, Людзьвікава) мелі ўрочышча ў Наваградзкім павеце і фальваркі ў Менскім, Наваградзкім і Слуцкім паветах Менскай губэрні.

На гістарычнай Ашмяншчыне існуе вёска Людвікаўшчына, на гістарычнай Аршаншчыне — Людвікова, на гістарычнай Віленшчыне — Людвікішкі, у гістарычнай Прусіі — Ладвігова.

## Глядзіце таксама
* Лода
* Вік

## Заўвагі

## Крыніцы

## Вонкавыя спасылкі

Катэгорыя:Мужчынскія імёны